SKRIFTLIG FORESPØRGSEL E-3263/02

af Erik Meijer (GUE/NGL) til Kommissionen

(19. november 2002)

Om: Tilstedeværelse af ikke-vegetabilske olier i fødevarer til mennesker og dyr som følge af forurening af landbrugsarealer gennem udledning fra trafik og industri

1. Er Kommissionen bekendt med den undersøgelse, et laboratorium i den schweiziske kanton Zürich har foretaget af forureningen af levnedsmidler med produkter på basis af mineralolie og de deraf følgende mulige infektioner af indre organer, som f.eks. leveren, der er konstateret hos rotter, der har indtaget føde, som er forurenet med mineralsk olie? Disse oplysninger gav videnskabsmanden Koni Grob i slutningen af oktober under en kongres for levnedsmiddeleksperter, der var arrangeret af Akademie Fresenius i den tyske by Mainz.

2. Råder Kommissionen over nærmere oplysninger om forskerens hypotese, som er baseret på undersøgelser af komaver, nemlig at marker og enge forurenes med utilstrækkeligt filtrerede sodpartikler fra dieselmotorer, der derefter ender i kvægfoderet og kvægets maver og endelig i mennesker, der indtager kød?

3. Kan Kommissionen bidrage til, at der i forlængelse af det schweiziske forskningsmateriale skabes størst mulig sikkerhed om følgerne af tilstedeværelsen af ikke-vegetabilske olier i den jord, der anvendes til fødevareproduktion?

4. Giver den schweiziske undersøgelse anledning til, at opmærksomheden i forbindelse med bestræbelserne på at opnå høj fødevaresikkerhed gennem beskyttelse af landbrugsjorden mod følgerne af trafik og industri ikke blot rettes mod den i øjeblikket kendte farlige forurening med dioxiner, men også mod forureningen med ikke-vegetabilske olier?

5. Hvilke konkrete foranstaltninger kan Kommissionen tage initiativ til, fremme eller koordinere på EU-plan, medlemsstatsplan og i regionerne?

Kilde: Handelsblatt am Abend af 1.11.2002.

Svar afgivet på Kommissionens vegne af David Byrne

(15. januar 2003)

1. Kommissionen har kendskab til den undersøgelse, laboratoriet i den schweiziske kanton Zürich har foretaget, af tilstedeværelsen af mineralolie i fødevarer til mennesker og dyr. Den Videnskabelige Komité for Levnedsmidler udtalte sig den 22. september 1995 om mineralske og syntetiske carbonhydrider. Ud fra de tilgængelige data konkluderede komitéen, at det stod klart, at visse former for mineralsk og syntetisk olie og voks ophober sig og forværrer medfører toksicitet.

2. Mineralolie består primært af alkaner og en mindre mængde aromastoffer, herunder polycykliske aromatiske carbonhydrider (PAH). Den Videnskabelige Komité for Levnedsmidler udtalte sig den 4. december 2002 om sundhedsrisikoen for mennesker ved PAH i fødevarer. Kommissionen vil nu overveje, hvilke egnede foranstaltninger der kan træffes for at formindske forekomsten af disse kemiske forbindelser i fødevarer med det formål at beskytte folkesundheden.

Derudover forbyder Rådets direktiv 75/439/EØF af 16. juni 1975 om bortskaffelse af olieaffald(1)

- enhver udtømning af olieaffald i fersk overfladevand, grundvand, kystnære vandområder og rørledninger

- enhver opbevaring og/eller udtømning af olieaffald, der medfører skadelige virkninger for jordbunden og ukontrolleret udtømning af reststoffer fra forarbejdning af olieaffald

- enhver behandling, der fremkalder luftforurening, som overstiger det ved gældende bestemmelser fastsatte niveau.

3. Carbonhydrider er til stede i små mængder i mange fødevarer, men deres oprindelse er ofte ukendt. I nogle tilfælde er de af naturlig oprindelse, mens de i andre tilfælde stammer fra forurening af levnedsmidlerne med mineralske carbonhydrider, som findes i miljøet, herunder på græsningsarealer og dyrkede marker. Forureningen er resultatet af afgivelse fra en række kilder, såsom forarbejdning og forbrænding af kul, råolie, petroleum og naturgas, fremstilling af aluminium, jern og stål, afbrænding af affald, brand (bl.a. skovbrande), udstødning fra motorkøretøjer og bortskaffelse af brugt motorolie. Det vides endnu ikke med sikkerhed, i hvilken grad mineralske carbonhydrider i miljøet fører til, at de forekommer i forskellige fodermidler, og i hvilket omfang de overføres fra foder til animalske fødevarer.

4. Emissionen af disse uønskede mineralske carbonhydrider skal så vidt muligt undgås, så stoffernes forekomst i miljøet kan nedbringes. Kommissionen erkender, at det er nødvendigt at indsamle flere oplysninger om sammenhængen mellem tilstedeværelsen af disse uønskede mineralske carbonhydrider i miljøet og i fødekæden og de mulige konsekvenser for folkesundheden. Kommissionen sætter i sin meddelelse om fællesskabets sjette miljøhandlingsprogram fokus på den overordnede målsætning med hensyn til miljørelaterede sundhedsproblemer om at opnå en miljøkvalitet, hvor graden af menneskeskabt forurening ikke bringer menneskers sundhed i fare og heller ikke påvirker den negativt. Inden for dette handlingsprogram vil man støtte forskning, som kan forbedre kendskabet til miljøforureningens indvirkning på folkesundheden.

5. Som et led i det sjette miljøhandlingsprogram vil der i 2004 foreligge en tematisk strategi for luftkvalitet med titlen ren luft i Europa. Denne strategi vil blandt andet omfatte resultaterne af en detaljeret undersøgelse af, hvilke yderligere foranstaltninger der vil blive krævet for at opnå målsætningerne for luftkvalitet og deposition i hele EU.

(1) EFT L 194 af 25.7.1975.